Nog ŉ tragedie tref familie van vermoorde Matie-studentAnna en Hannah Cornelius in gelukkiger tye. Foto: Verskaf Nog ŉ tragedie het die familie getref van Hannah Cornelius (21), die Matie-student wat verlede jaar in Stellenbosch deur vier mans ontvoer, verkrag en vermoor is. Hannah se ma, Anna Cornelius (56), het Sondag in die see by Scarborough in Kaapstad na bewering tydens haar roetine-oggendswem verdrink. Ian Klopper, stasiebevelvoerder van die Nasionale Seereddingsinstituut (NSRI) in Kommetjie, het gesê NSRI-vrywilligers is Sondag omstreeks 09:00 na Scarborough ontbied nadat ŉ ooggetuie ŉ liggaam in die see sien dryf het. “By ons aankoms op die toneel is die liggaam van ŉ volwasse vrou, sowat 150 meter van die kuslyn af, gevind en uit die water gehaal. Sy is op die toneel deur paramedici dood verklaar,” het Klopper gesê. Anna, ŉ prokureur, het ná haar dogter se moord die Hannah Cornelius-stigting gestig om ondersteuning te bied aan ouers wat kinders aan die dood afgestaan het. Lily Reed, die uitvoerende hoof van dié stigting, het ná die voorval Anna se dood bevestig en haar hartseer en skok uitgespreek. “Anna Cornelius, toegewyde moeder van Hannah en Dries, en liefdevolle vrou van landdros Willem Cornelius, is Sondagoggend onverwags in Scarborough oorlede,” het Reed gesê. “Anna was ŉ wonderlike mens, vol lig en energie. Sy is nou saam met haar dogter en rus in vrede.” Reed het gesê die familie het versoek dat hul privaatheid in die moeilike tyd respekteer word. Maroela Media het vroeër berig Hannah, ŉ tweedejaar-BA-student, en haar vriend, Cheslin Marsh, ’n medestudent wat teologie studeer, is 27 Mei 2017 in die vroeë oggendure in Birdstraat, Stellenbosch, beroof en ontvoer en die motor gekaap. Marsh is in ŉ stadium uit die motor geruk, met bakstene teen die kop gegooi en in Kraaifontein vir dood agtergelaat. Cornelius se liggaam is Saterdag omstreeks 08:30 naby ŉ bekende wynplaas op die Knorhoekpad buite Stellenbosch aangetref. Vier verdagtes is kort ná die voorval in hegtenis geneem. Hulle is Vernon Witbooi, Geraldo Parsons, Nashwill Julies en Eben van Niekerk en staan tereg op aanklagte van verkragting, moord en poging tot moord. Hulle voorverhoor sal na verwagting op 20 April in die Kaapstad-hooggeregshof begin. Lees die vorige berigte oor Hannah Cornelius op Maroela Media. Hannah Cornelius (Foto verskaf aan Maroela Media)